Κανονισμός (ΕΟΚ) αριθ. 2580/78 του Συμβουλίου

της 31ης Οκτωβρίου 1978

περί παρατάσεως της περιόδου εμπορίας 1977/78 για το ελαιόλαδο, προβλέψεως ειδικών μέτρων στον τομέα αυτό και τροποποιήσεως του κανονισμού (ΕΟΚ) αριθ. 878/77 "περί των τιμών συναλλάγματος που πρέπει να εφαρμόζονται στο γεωργικό τομέα"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 129 του Συμβουλίου περί της αξίας της λογιστικής μονάδος και των τιμών συναλλάγματος που πρέπει να εφαρμόζονται στο πλαίσιο της κοινής γεωργικής πολιτικής [1], όπως τροποποιήθηκε τελευταία από τον κανονισμό (ΕΟΚ) αριθ. 2543/73 [2], και ιδίως το άρθρο 3,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί συστάσεως κοινής οργανώσεως αγοράς στον τομέα των λιπαρών ουσιών [3], όπως τροποποιήθηκε τελευταία από τον κανονισμό (ΕΟΚ) αριθ. 1562/78 [4], και ιδίως το άρθρο 36,

το κανονισμό αριθ. 162/66/ΕΟΚ του Συμβουλίου της 27ης Οκτωβρίου 1966 περί των συναλλαγών λιπαρών ουσιών μεταξύ της Κοινότητος και της Ελλάδος [5], και ιδίως το άρθρο 10,

την πρόταση της Επιτροπής,

τη γνώμη της Νομισματικής Επιτροπής,

Εκτιμώντας:

ότι η περίοδος εμπορίας του ελαιολάδου αρχίζει, δυνάμει του άρθρου 4 παράγραφος 3 του κανονισμού αριθ. 136/66/ΕΟΚ, την 1η Νοεμβρίου κάθε έτους· ότι ο κανονισμός (ΕΟΚ) αριθ. 1562/78 τροποποίησε σε πολλά σημεία, από της 1ης Νοεμβρίου 1978, την κοινή οργάνωση αγοράς αυτού του προϊόντος·

ότι δεν είναι δυνατό να θεσπισθεί εγκαίρως το σύνολο των διατάξεων που είναι αναγκαίες για τη θέση σε ισχύ του νέου καθεστώτος και ότι πρέπει, ως εκ τούτου, να παραταθεί η περίοδος 1977/1978 για όσο χρονικό διάστημα είναι απολύτως αναγκαίο για τη θέσπιση των διατάξεων αυτών και να αναβληθεί ανάλογα η θέση σε εφαρμογή του κανονισμού (ΕΟΚ) αριθ. 1562/78·

ότι πρέπει να διατηρηθεί κατά την περίοδο της παρατάσεως η κατάσταση που υπήρχε τον Οκτώβριο 1978 μέχρι να τεθεί σε ισχύ το νέο καθεστώς εισφοράς κατά την εισαγωγή, και πρέπει να προβλεφθεί η δυνατότης διατηρήσεως, κατά την περίοδο της παρατάσεως, του συστήματος καθορισμού των εισφορών με διαγωνισμό που προβλέπεται από τους κανονισμούς (ΕΟΚ) αριθ. 2843/76 [6] και (ΕΟΚ) αριθ. 2844/76 [7], όπως τροποποιήθηκαν από τον κανονισμό (ΕΟΚ) αριθ. 2361/77 [8]·

ότι το άρθρο 2α του κανονισμού (ΕΟΚ) αριθ. 878/77 του Συμβουλίου της 26ης Απριλίου 1977 περί των τιμών συναλλάγματος που πρέπει να εφαρμόζονται στο γεωργικό τομέα [9], όπως τροποποιήθηκε τελευταία από τον κανονισμό (ΕΟΚ) αριθ. 976/78 [10], προβλέπει, μεταξύ άλλων, ότι οι νέες αντιπροσωπευτικές τιμές των νομισμάτων των Κρατών μελών εφαρμόζονται στον τομέα του ελαιολάδου από την αρχή της περιόδου εμπορίας 1978/1979·

ότι η παράταση αυτής της περιόδου εμπορίας, καθυστερώντας την εφαρμογή αυτών των νέων τιμών, θα ήταν δυνατό να έχει επιβλαβείς συνέπειες για τους παραγωγούς και ότι, για να διορθωθεί το μειονέκτημα αυτό, πρέπει να προβλεφθεί η εφαρμογή αυτών των τιμών από την 1η Νοεμβρίου 1978,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 3 δεύτερο εδάφιο του κανονισμού (ΕΟΚ) αριθ. 1562/78, η ημερομηνία της 1ης Νοεμβρίου 1978 αντικαθίσταται από αυτή της 1ης Ιανουαρίου 1979.

Άρθρο 2

Κατά παρέκκλιση του άρθρου 4 τρίτη παράγραφος του κανονισμού αριθ. 136/66/ΕΟΚ, για το ελαιόλαδο η περίοδος εμπορίας 1977/1978 λήγει την 31η Δεκεμβρίου 1978 και η περίοδος εμπορίας 1978/1979 αρχίζει την 1η Ιανουαρίου 1979.

Άρθρο 3

Οι μηνιαίες αυξήσεις που εφαρμόζονται τον Οκτώβριο 1978 παραμένουν σε ισχύ κατά το χρονικό διάστημα παρατάσεως της περιόδου εμπορίας 1977/1978.

Άρθρο 4

Κατά παρέκκλιση των κανονισμών αριθ. 136/66/ΕΟΚ και αριθ. 162/66/ΕΟΚ, οι εισφορές κατά την εισαγωγή στον τομέα του ελαιολάδου δύνανται, κατά το διάστημα της παρατάσεως της περιόδου εμπορίας 1977/1978, να καθορίζονται βάσει των κανονισμών (ΕΟΚ) αριθ. 2843/76 και (ΕΟΚ) αριθ. 2844/76.

Άρθρο 5

1. Το άρθρο 2α παράγραφος 2 περίπτωση ζ) του κανονισμού (ΕΟΚ) αριθ. 878/77 αντικαθίσταται από το ακόλουθο κείμενο:

"ζ) κατ' εξαίρεση των διατάξεων της περιπτώσεως η) και θ) για τα άλλα προϊόντα για τα οποία δεν άρχισε ακόμη η περίοδος εμπορίας κατά την ημέρα της ενάρξεως ισχύος του παρόντος κανονισμού, από την έναρξη της περιόδου 1978/1979,"

.

2. Το άρθρο 2α παράγραφος 2 του προαναφερομένου κανονισμού συμπληρώνεται με την ακόλουθη περίπτωση:

"θ) για τον τομέα του ελαιολάδου, από την 1η Νοεμβρίου 1978"

.

Άρθρο 6

Ο παρών κανονισμός αρχίζει να ισχύει από την τρίτη ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, την 31η Οκτωβρίου 1978.

Για το Συμβούλιο

Ο Πρόεδρος

J. Ertl

[1] ΕΕ αριθ. 106 της 30.10.1962, σ. 2553/62.

[2] ΕΕ αριθ. Ν 263 της 19.9.1973, σ. 1.

[3] ΕΕ αριθ. 172 της 30.9.1966, σ. 3025/66.

[4] ΕΕ αριθ. Ν 185 της 7.7.1978, σ. 1.

[5] ΕΕ αριθ. 197 της 29.10.1966, σ. 3393/66.

[6] ΕΕ αριθ. Ν 327 της 26.11.1976, σ. 4.

[7] ΕΕ αριθ. Ν 327 της 26.11.1976, σ. 6.

[8] ΕΕ αριθ. Ν 277 της 29.10.1977, σ. 2.

[9] ΕΕ αριθ. Ν 106 της 29.4.1977, σ. 27.

[10] ΕΕ αριθ. Ν 125 της 13.5.1978, σ. 32.

--------------------------------------------------